مو كالوا جديد الوطن راح يصير؟
كبل وين الوضع عن الوضع هسة
كبل خنساء وحدة وكلهم يعزوون
هسة بكل زقاق وكل فرع خنساا
كبل ماننسى ميت لوتمر سنين
وهسة الصبح ندفن والعصر ننسى
وشوف الناس تحرس لا وطنها يضيع
وليش أحنة الوطن مانعرف نحرسة
هسة الدنيا خربت والوطن منهوب
يفرغ بير حزنة وبيدنا نترسة
وتاهت والوضع ماتدري صار شلون
الشرطي والحرامي تشابه بلبسة
كبل جانت الغيرة تعلي بينة الصوت
أشو حتى ابو الغيرة ماطلع حسة
كبل جان الامان يطب على البيوت
وهسة البشر كام يخاف من نفسة
وطن للشمس بيت تنام بيه نجوم
غيوم الدنيا كلهة ماتضم شمسة
يرجع شي اكيد ويرد بينة الحيل
وتتعالى الاصوات وماتظل خرسة
اطلع ياغريب البيت لأهل البيت
طاهر مانريد اقدامك تنكسة